বাংলাদেশে পাচারের আগেই ধরা ২ হেরোইন কারবারি, উদ্ধার প্রায় ২৮ লক্ষ টাকার মাল

মুর্শিদাবাদ: বাংলাদেশে (Bangladesh) পাচারের আগেই লালগোলায় (Lalgola) পুলিশের জালে ধরা পড়ল দুই হেরোইন কারবারি। শুক্রবার রাতের বিশেষ অভিযানে লালগোলা (Lalgola) থানার চাটাইডুবি এলাকা থেকে উদ্ধার হয়েছে প্রায় ২৮ লক্ষ টাকার নিষিদ্ধ হেরোইন। গ্রেফতার হয়েছে রাকিবুর রহমান ও মহম্মদ মোতালেব সেখ, দু’জনেই লালগোলা থানার অন্তর্গত বাসিন্দা (District news)।

আরও পড়ুন: নাগেরবাজারের মহিলাকে আগুনে পুড়িয়ে হত্যার চেষ্টা, অভিযোগ কাউন্সিলরের বিরুদ্ধে

পুলিশ সূত্রে জানা যায়, গোপন সূত্রের খবরের ভিত্তিতে চাটাইডুবিতে অভিযান চালায় লালগোলা থানার একটি দল। সেই সময় হাতেনাতে ধরা পড়ে দুই কারবারি। উদ্ধার হয়েছে মোট ২৭২ গ্রাম হেরোইন, যার বাজারমূল্য প্রায় ২৮ লক্ষ টাকা। তদন্তে প্রাথমিকভাবে জানা গিয়েছে, দক্ষিণ লতিবের পাড়া থেকে ওই হেরোইন সংগ্রহ করে সীমান্ত পেরিয়ে বাংলাদেশে পাচারের পরিকল্পনা ছিল ধৃতদের।

ধৃত রাকিবুর ও মোতালেবকে আজ, শনিবার, বহরমপুর এনডিপিএস আদালতে তোলা হবে। পুলিশ জানিয়েছে, আরও তথ্য জানার জন্য দু’জনকে হেফাজতে নিয়ে জেরা করার আবেদন করা হবে।
ঘটনার পর গোটা সীমান্তজুড়ে নজরদারি আরও বাড়িয়েছে লালগোলা থানার পুলিশ।